b'\n_START_ARTICLE_\nTrosnjak\n_START_PARAGRAPH_\nTrosnjak ali sporokarp (tudi plodi\xc5\xa1\xc4\x8de) je plodno telo podgobja, glivnega nitja v podlagi oz. micelija, na katerem se razvijejo razmno\xc5\xbeevalni organi oz. trosovniki, kot so bazidiji in aski. Je del spolne faze v \xc5\xbeivljenjskem ciklu glive; preostanek cikla predstavlja vegetativna rast micelija in nespolno razmno\xc5\xbeevanje z enoceli\xc4\x8dnimi trosi, konidiji._NEWLINE_Trosnjak prostotrosnic (npr. jesenski goban) se imenuje bazidiokarp, trosnjak zaprtotrosnic (npr. mavrah) pa se imenuje askokarp. Lahko so epigei\xc4\x8dni, tj. rastejo nadzemno (kar je tudi najobi\xc4\x8dajnej\xc5\xa1e), lahko pa so tudi hipogei\xc4\x8dni, tj. rastejo podzemno oz. v podlagi (npr. gomoljika). V ljubiteljskem gobarstvu in v veliki meri tudi v mikologiji se vi\xc5\xa1je glive prepoznava glede na trosnjak. Glive imajo zelo raznovrstne oblike trosnjakov, saj so prilagojene naravnim razmeram, v kakr\xc5\xa1nih so se razvijale od davnine.'